Renault gir seg ikke - Aftenposten
Renault gir seg ikke
Oppdatert: 24.sep.2009 13:40
Publisert: 24.sep.2009 10:55
Renault sier det ikke er aktuelt å trekke seg fra F1-sirkuset. Her foreberder mekanikerne lagets biler til løpene i Singapore kommende helg. FOTO: MARK BAKER - AP
En torpedert anseelse og et rykte som en forbryter til tross; Renault trekker seg ikke fra Formel 1-sirkuset.
Etter den tøffe dommen i forrige uke mot laget, har det vært spekulert i at den franske bilfabrikanten kunne komme til å trekke sitt lag fra Formel 1.
Nå har de bestemt seg.
— Renault vil fortsette å bidra betydelig til sporten, heter det i en uttalelse fra Renault-hold.
Kræsj på ordre
I forrige uke ble det klart at Renault fikset resultatet under Singapore Grand Prix i 2008. De ga ordre til Nelson Piquet jr. om å kræsje med vilje. På den måten sørget laget for at stallkamerat Fernando Alonso vant løpet.
Piquet jr. gjorde som han fikk ordre om, og den gule sikkerhetsbilen kom på banen. Alonso vant. Men den taktiske svindelen ble avslørt.
I forrige uke gikk Renault-sjefen Flavio Briatore av. Og denne uken fikk Renaul-laget sin straff. De ble betinget utestengt fra Formel 1 i to år. Flavio Briatore ble utestengt fra sporten på ubestemt tid, mens lagets sjefsingeniør Pat Symonds ble utestengt i fem år.
Ingen sak i retten
Det var Piquet jr. og hans far, den ikke ukjente F1-føreren Nelson Piquet, som gjorde Det internasjonale bilsportforbundet (FIA) oppmerksom på hva som egentlig lå til grunn for kræsjet i Singapore.
Renault har tidligere sagt at de ville forfølge uttalelsene til Nelson Piquet jr. om kræsjet i det franske rettssystemet. Denne tanken har de nå gitt opp.
Nå lover laget bot og bedring. Laget har fått en ny sjef etter Briatore i Bob Bell. Den tidligere tekniske sjefen i laget.
Renault-fabrikken har selv lagt all skyld på Flavio Briatore og Pat Symonds, og mener at det som skjedde ikke har noe med de holdningene som Renault-laget står for.
Mannen som vant løpet på grunn av kræsjet, Fernando Alonso, har i sin forklaring sagt at han ikke ante noe som helst om kræsj-taktikken som ble klekket ut av Briatore & co.